b'\n_START_ARTICLE_\nSrednjoeuropski ugovor o slobodnoj trgovini\n_START_PARAGRAPH_\nCEFTA (eng: Central European Free Trade Agreement) je vi\xc5\xa1estrani (multilateralni) ugovor o slobodnoj trgovini. Puni naziv na hrvatskom jest Ugovor o izmjeni i dopuni i pristupanju Srednjoeuropskom ugovoru o slobodnoj trgovini. Skra\xc4\x87eni naziv jest CEFTA 2006._NEWLINE_Stranke su Albanija, Bosna i Hercegovina, Crna Gora, Makedonija, Moldavija, Srbija i UNMIK/Kosovo. Prije svog ulaska u Europsku uniju, stranke su bile i Bugarska, \xc4\x8ce\xc5\xa1ka, Hrvatska, Ma\xc4\x91arska, Poljska, Rumunjska, Slova\xc4\x8dka, Slovenija._NEWLINE_Ugovor o osnivanju CEFTA-e potpisale su 21. prosinca 1992. Poljska, Ma\xc4\x91arska i \xc4\x8cehoslova\xc4\x8dka u Krakovu u Poljskoj. Slovenija se pridru\xc5\xbeila u sije\xc4\x8dnju 1996., Rumunjska u srpnju 1997., Bugarska u sije\xc4\x8dnju 1999., Hrvatska 6. prosinca 2002., Makedonija 2006, a Albanija, Bosna i Hercegovina, Crna Gora, Moldavija i Srbija godine 2007. Kosovo je u\xc5\xa1lo u CEFTA-u 2007. dok je bilo unutar dr\xc5\xbeavnih granica Republike Srbije._NEWLINE_\xc4\x8ce\xc5\xa1ka, Ma\xc4\x91arska, Poljska, Slova\xc4\x8dka i Slovenija istupile su iz CEFTA-e pridru\xc5\xbeenjem Europskoj uniji u sije\xc4\x8dnju 2004, Rumunjska i Bugarska istupile su pridru\xc5\xbeenjem Europskoj uniji u sije\xc4\x8dnju 2007, a Hrvatska je istupila danom pridru\xc5\xbeivanja Europskoj uniji u srpnju 2013._NEWLINE_CEFTA je obuhva\xc4\x87ala prostore od Balti\xc4\x8dkog mora do Jadranskog i Crnog mora te je imala tr\xc5\xbei\xc5\xa1te od pribli\xc5\xbeno 90 milijuna ljudi. CEFTA 2006 obuhva\xc4\x87a tr\xc5\xbei\xc5\xa1te od otprilike 25 milijuna ljudi, i u svjetskoj trgovini sudjeluje s 0,2-0,3%. Ugovorom CEFTA 2006 stranke su se dogovorile da \xc4\x87e razvijati odnose s EU te da \xc4\x87e provoditi uzajamne trgovinske odnose u skladu s pravilima i disciplinama Svjetske trgovinske organizacije bilo da su njezine \xc4\x8dlanice ili ne._NEWLINE_Nakon cjelodnevnih konzultacija, u Bruxellesu je 10. listopada 2006. osam od deset zemalja sudionica pregovora parafiralo je Ugovor o izmjeni i dopuni i pristupanju CEFTA-i. Albanija, Bugarska, Crna Gora, Hrvatska, Makedonija, Moldova, Rumunjska i UNMIK/Kosovo parafirale su ugovor. Srbija i BiH odbile su parafiranje jer su tra\xc5\xbeile povoljnije uvjete: BiH je poku\xc5\xa1ala izboriti za nekoliko poljoprivredno-prehrambenih proizvoda uvjete povoljnije nego u dvostranim ugovorima s Hrvatskom i Srbijom, a Srbija je tra\xc5\xbeila povoljnije uvjete za svoju duhansku industriju nego \xc5\xa1to ih ima u dvostranim ugovorima s ostalim strankama. Ugovor je ipak 19. prosinca 2006. u Bukure\xc5\xa1tu potpisalo svih deset zemalja._NEWLINE_Razdoblje postupnoga sni\xc5\xbeavanja carina u trgovini industrijskim proizvodima zavr\xc5\xa1ilo je s 31. prosinca 2008. godine, a u prosincu 2010. \xc5\xa1est stranaka (Albanija, Crna Gora, Hrvatska, Makedonija, Moldova, Srbija) je parafiralo Dodatni protokol koji sadr\xc5\xbei nove koncesije u trgovini poljoprivredno-prehrambenim proizvodima.'